食飽未？來阮墾丁行跤花hoⁿ？Hăⁿ? 你想beh請教我bat看過1ê歷史事件boh？
你講ê是1867年美國船Ló͘-bò（Rover）事件hioh？He我當然bat看過！我是大尖石neh，Hàn-th(Hunt)船長in翁á某kah規陣人著是tī我面頭前ê沙埔上岸--ê ah！M̄-koh無外久著hō͘ Ku-á-lut社ê人當做侵略者kā刣死，kan-taⁿ 1 ê走過手！He mā 袂使怪in，in bat hō͘ 白人險險á kā 滅族leh！
在來外國船tī咱Formosa出代誌，清國lóng放外外無要無緊；hit-kái美國袂堪得氣，領事Le Chiàng-toh（Le Gendre）m̄放in soah。清國頭殼mo͘h leh 燒，辯講阮chia m̄是in管--ê。He mā是有影lah！1870年代清國ê勢力mā才到枋寮niâ，東部koh-khah免講！彼陣阮chia有Su-khá-lo̍h（Suqaro）-kok，是原住民18社ê聯盟，是Ti-lá-sok（Tilasok) 社ê總頭目做王， 王城設tī Lí-tek，chit-má ê 人真ài去hia看山後鳥。
英國kah美國有分別來拍阮neh！槍聲砲聲phìn-phòng叫，草埔ê花鹿á是驚到beh死起跤lōng。Ku-á-lut社有khah贏面，兩國無伊法；只好先轉去Táⁿ-káu才koh拍算，Le Chiàng-toh繼續拚外交討公道。
Hàn-th夫人ê後頭厝有倩Hò͘-ǹg（Horn）來chhōe屍體，伊去Táⁿ-káu拜託Phi̍h-kho̍h-lín（Pickering）鬥相共。講到Phi̍h-kho̍h-lín這ê英國人確實有才調；會曉台語、北京語、西班牙語kah淡薄á客語，講話精光；bat kah平埔族原住民、漢人、清國官交陪pôaⁿ-nóa，知影鋩角；chhōe伊翻譯鬥跤手是著--ê。我看伊chhōa Hò͘-ǹg四界走chông，去到社寮Pó-le̍k 探聽，去到Tōa-chhiū-pâng kah Liông-loân-siā ê人交涉；有影是熱心koh拚勢，hō͘ Hò͘-ǹg足感心--ê；我mā是。Hit-pái，Phi̍h-kho̍h-lín koh加救幾nā ê別隻船ê人出來。
彼當陣有風聲講清國tī美國ê壓力之下beh出兵，Su-khá-lo̍h-kok按算beh hō͘ in 一頓粗飽。In ê 聯盟有18社，勇士有1,100 ê, Á-mí-s奴才有1,500 ê, 若真正chhiâng--起-來這聲代誌著大條a， m̄才會阮chia ê漢人頭人mā來拜託Phi̍h-kho̍h-lín鬥跤手。
Chia-ê 講台語kah客語ê漢人其實常在teh相tak，為著mài”龍虎交戰，龜鱉受害”，mā著頭pái合作。In kā Phi̍h-kho̍h-lín講會當chhōa in去 kah Thó-khí-thà-kh（Toketok）講看māi，hō͘代誌和平收尾。Thó-khí-thà-kh是總頭目ê小弟，kah in有交情。漢人tī chia kā 原住民租田做穡真久a，生活安定；hō͘頭目統治mā khah 贏u-khu ê清國官管。In koh講清國兵仔比草蜢仔koh-khah 恐怖，干焦會蹧躂gó͘-kak，損斷in niâ；若對兵仔好款待，in會紲手sa in ê 物件，nā m̄ hō͘ in，著掠in ê 婦女，á-sī kā in 刣--死。你講這kah戰後ê中國兵仔是m̄是真仝？
路尾清國真正有出兵neh！是劉明燈chhōa頭，Le Chiàng-toh押隊--ê。兵仔mā真正紲手搶劫。若m̄是Le Chiàng-toh求情，hia-ê兵仔穩死--ê。Phi̍h-kho̍h-lín緊kā漢人ê建議講hō͘ Le Chiàng-toh知，tī雙pêng走chông chhiâu代誌，甚至kah Thó-khí-thà-kh koh 結拜leh！
Chit-ê 事件結局著是簽約。Thó-khí-thà-kh真有理氣，雖然m̄驚美國mā m̄驚清國，m̄-koh原意和平收煞，確實有領袖ê氣魄。Phi̍h-kho̍h-lín thang人o-ló，肯定伊ê貢獻。Hò͘-ǹg認為若m̄是有Phi̍h-kho̍h-lín按呢弄險拚勢出力，無論是伊á-sī Le Chiàng-toh，beh完成任務是真oh--ê。